b'\n_START_ARTICLE_\nJens Peter Jacobsen\n_START_SECTION_\nBiografia\n_START_PARAGRAPH_\nNascut al petit poble de Thisted, situat a Jutl\xc3\xa0ndia, \xc3\xa9s fill de pare comerciant. \xc3\x89s un alumne brillant, cosa que li permet estudiar a la universitat de Copenhaguen, on obt\xc3\xa9 un diploma de biologia. Tradueix les obres de Charles Darwin al dan\xc3\xa8s, entre les quals L\'origen de les esp\xc3\xa8cies, ajudant aix\xc3\xad a popularitzar la teoria de l\'evoluci\xc3\xb3 a Escandin\xc3\xa0via. Participa tamb\xc3\xa9 en expedicions cient\xc3\xadfiques especialitzades en bot\xc3\xa0nica a les illes d\'Anholt i Le\xc3\xa6s\xc3\xb8, finan\xc3\xa7ades pel govern dan\xc3\xa8s. Tot i aix\xc3\xad, la seva veritable passi\xc3\xb3 no \xc3\xa9s altra que la literatura._NEWLINE_La seva primera obra publicada \xc3\xa9s la novel\xc2\xb7leta Mogens, el 1872. Ser\xc3\xa0 seguida el 1876 per una novel\xc2\xb7la hist\xc3\xb2rica, Fru Marie Grubbe, situada al segle XVII. Narra la vida d\'un personatge real, la filla d\'un membre de la petita aristocr\xc3\xa0cia danesa, que es casa amb el fill bastard d\'un rei, per\xc3\xb2 m\xc3\xa9s tard se\'n divorcia i es relaciona amb homes situats cada vegada m\xc3\xa9s i m\xc3\xa9s avall dins l\'escala social per d\'aquesta manera aconseguir la seva alliberaci\xc3\xb3 personal i sexual. La novel\xc2\xb7la \xc3\xa9s un estudi psicol\xc3\xb2gic remarcable d\'un personatge femen\xc3\xad i ha estat tradu\xc3\xaft a un bon nombre de lleng\xc3\xbces. Aquesta primera novel\xc2\xb7la fou seguida el 1880 per Niels Lyhne, sobre el desenvolupament d\'un personatge que acaba abra\xc3\xa7ant l\'ateisme i sobre les tribulacions que pateix dins la societat contempor\xc3\xa0nia._NEWLINE_El 1882, Jacobsen reuneix les diferents novel\xc2\xb7les que ha publicat en un sol recull, amb Mogens, la seva primera obra, i les novel\xc2\xb7les de La pesta a B\xc3\xa8rgam i Fru Fons, tamb\xc3\xa9 c\xc3\xa8lebres._NEWLINE_Al l\xc3\xadmit de les seves forces, el 30 d\'abril de 1885, mor dempeus, com Niels Lyhne. Els seus amics publicarien els seus poemes de manera p\xc3\xb2stuma l\'any seg\xc3\xbcent, en els anomenats cants de Gurre (Gurre-Lieder).\n_START_SECTION_\nObra\n_START_PARAGRAPH_\nL\'obra liter\xc3\xa0ria de Jacobsen \xc3\xa9s molt limitada per\xc3\xb2 tingu\xc3\xa9 una influ\xc3\xa8ncia major. Jacobsen va iniciar, de fet, el moviment realista a la literatura danesa, i la seva influ\xc3\xa8ncia s\'est\xc3\xa9n fin a la literatura alemanya, essent el poeta Rainer Maria Rilke i el novel\xc2\xb7lista Thomas Mann dos profunds admiradors de Jacobsen. A m\xc3\xa9s, el novel\xc2\xb7lista angl\xc3\xa8s D. H. Lawrence es va inspirar en l\'obra de Jacobsen en les seves reivindicacions a favor de la llibertat sexual de la dona, de la qual Marie Grubbe n\'\xc3\xa9s una figura inoblidable._NEWLINE_Despr\xc3\xa9s d\'haver llegit Niels Lyhne, Sigmund Freud diria de Jacobsen que ell l\'havia sabut "emocionar m\xc3\xa9s que qualsevol altre autor al llarg dels \xc3\xbaltims nou \xc3\xbaltim anys." (S. Freud, La naixen\xc3\xa7a del psicoan\xc3\xa0lisi, vuitena edici\xc3\xb3, Carta a Wilhelm Fliess, n\xc3\xbamero 31, 16 d\'octubre de 1895, p\xc3\xa0gina 114).'